b'\n_START_ARTICLE_\nMustangas (Nepalas)\n_START_SECTION_\nGamta\n_START_PARAGRAPH_\nSl\xc4\x97nis yra labiausiai \xc4\xaf Himalaj\xc5\xb3 pus\xc4\x99 i\xc5\xa1siki\xc5\xa1usi Nepalo dalis, ir priklauso jau nebe Auk\xc5\xa1t\xc5\xb3j\xc5\xb3 Himalaj\xc5\xb3, o Transhimalaj\xc5\xb3 (t. y. Tibeto plynauk\xc5\xa1t\xc4\x97s) teritorijai. Tai\xc2\xa0\xe2\x80\x93 vienas i\xc5\xa1 dviej\xc5\xb3 toki\xc5\xb3 sl\xc4\x97ni\xc5\xb3 Nepale. Jo \xc5\xa1iaurin\xc4\x97je dalyje prasideda Kali Gandaki up\xc4\x97, kuri yra gyvybin\xc4\x97 sl\xc4\x97nio a\xc5\xa1is ir teka \xc4\xaf pietus. Mustango sl\xc4\x97nis pietuose baigiasi ties Kagbeni gyvenviete, kur jis pereina \xc4\xaf thakali\xc5\xb3 gyvenam\xc4\x85 Kali Gandaki tarpekl\xc4\xaf._NEWLINE_Sl\xc4\x97nis yra 2-3 t\xc5\xabkst m auk\xc5\xa1tyje, labai nederlingas, metinis krituli\xc5\xb3 kiekis yra 250\xe2\x80\x93400\xc2\xa0mm. \xc4\x8cia dar ma\xc5\xbeiau augalijos nei tarpeklyje, o dulkinas kra\xc5\xa1tovaizdis primena m\xc4\x97nul\xc4\xaf._NEWLINE_Pla\xc4\x8diausioje vietoje jis siekia 45\xc2\xa0km, o ilgis siekia apie 80\xc2\xa0km.\n_START_SECTION_\nKaralyst\xc4\x97\n_START_PARAGRAPH_\nSl\xc4\x97nis istori\xc5\xa1kai buvo viename prekybini\xc5\xb3 keli\xc5\xb3, jungusi\xc5\xb3 Indijos subkontinent\xc4\x85 su Tibetu, klest\xc4\x97jusiame pirmiausia d\xc4\x97l druskos prekybos. Vietos gyventojai lhobai, kas tibetieti\xc5\xa1kai rei\xc5\xa1kia \xe2\x80\x9eLho sl\xc4\x97nio \xc5\xbemon\xc4\x97s\xe2\x80\x9c ar tiesiog \xe2\x80\x9ePiet\xc5\xb3 \xc5\xbemon\xc4\x97s\xe2\x80\x9c tiek savo kalba, tiek kult\xc5\xabra, labai artimi tibetie\xc4\x8diams. Jie i\xc5\xa1pa\xc5\xbe\xc4\xafsta Tibeto budizm\xc4\x85 naudoja tibetie\xc4\x8di\xc5\xb3 ra\xc5\xa1t\xc4\x85._NEWLINE_Nors, pasak legend\xc5\xb3, pirmieji sl\xc4\x97nio valdovai (tituluojami gyelbu) vald\xc4\x97 jau XIV a. Pirmasis \xc5\xbeymus Lo karalyst\xc4\x97s karalius buvo Amepalis, 1425\xc2\xa0m. pastat\xc4\x99s ir \xc4\xaftvirtin\xc4\x99s Monthango sostin\xc4\x99, Thub\xc4\x8den vienuolyn\xc4\x85, atve\xc5\xbe\xc4\x99s auksu ir sidabru kaustytus 108 budizmo ra\xc5\xa1tus. Lo karalyst\xc4\x97 klest\xc4\x97jo d\xc4\x97l prekybos iki XVIII a._NEWLINE_XVIII a. karalyst\xc4\x97 susivienijo su Nepalu kare prie\xc5\xa1 Tibet\xc4\x85. XVIII a. pabaigoje j\xc4\x85 u\xc5\xbegrob\xc4\x97 Nepalas, bet vietos budistin\xc4\x97 dinastija buvo i\xc5\xa1laikyta iki XXI a., ir tai buvo unikalus atvejis Nepale. Paskutinis pripa\xc5\xbeintas valdovas buvo D\xc5\xbeigm\xc4\x97 Palbar Bista, kurio valdymas baig\xc4\x97si 2008\xc2\xa0m., kuomet buvo panaikinta ir pati Nepalo karalyst\xc4\x97.\n_START_SECTION_\nTurizmas\n_START_PARAGRAPH_\nTurizmas leistas sl\xc4\x97nyje 1951\xc2\xa0m., kai Nepalas atidar\xc4\x97 savo sienas. Ta\xc4\x8diau nuo 1960\xc2\xa0m. \xc5\xa1i teritorija tapo u\xc5\xbe laisv\xc4\x99 kovojan\xc4\x8di\xc5\xb3 Tibeto partizan\xc5\xb3 zona, turistams nepasiekiama iki 1991\xc2\xa0m._NEWLINE_Kadangi Mustangas nebuvo u\xc5\xbeimtas KLR, \xc4\x8dia i\xc5\xa1laikyta prakti\xc5\xa1kai nepakitusi Tibeto kult\xc5\xabra, per kult\xc5\xabrin\xc4\x99 revoliucij\xc4\x85 naikinta Kinijoje. D\xc4\x97l savo savitumo sl\xc4\x97nis v\xc4\x97l prad\xc4\x97tas naudoti turizmui 1991\xc2\xa0m., Jomsome \xc4\xafkurtas aerouostas, ta\xc4\x8diau turist\xc5\xb3 srautai labai ribojami, o patekimas \xc4\xaf sl\xc4\x97n\xc4\xaf mokamas, siekiant i\xc5\xa1saugoti j\xc4\xaf nuo greitos turistizacijos._NEWLINE_2007\xc2\xa0m. sl\xc4\x97nyje atrasti urvai su senovinio budistinio meno paminklais.'